SOFIA Bulharsko odovzdalo Europolu mená dvoch ľudí podozrivých z bombového útoku na autobus, v ktorom vlani v Burgase zahynuli piati izraelskí turisti.
Oznámil to minister vnútra Cvetan Cvetanov, ktorý sa dnes v Haagu stretol s riaditeľom európskej policajnej agentúry Robom Wainwrightom.
Bulhari dúfajú, že Europol dokáže vystopovať pohyby oboch mužov a zistiť, ako útok financovali.
Chce vedieť, či bývali tiež v niektorých iných krajinách EÚ a aké informácie o nich ich národné agentúry majú. Mená oboch mužov, ktorí sú údajne nažive a žijú trvale v Libanone s kanadským a austrálskym pasom, neboli zverejnené.
Bulharsko obvinilo z útoku Iránom podporované libanonské hnutie Hizballáh. Hnutie tieto obvinenia odmietlo s tým, že ide o osočovanie zo strany Izraela.
Z útoku boli podozriví traja muži, ale o treťom, ktorý pri výbuchu autobusu na letisku v Burgase 18. júla prišiel o život spoločne s izraelskými turistami a vodičom autobusu, sa okrem DNA nič nevie.
Šéf bulharskej protiteroristickej jednotky Stanimir Florov dnes v Sofii "kategoricky" vylúčil, že by tretí muž bol atentátnik. Jeho totožnosť neodhalili ani zahraničné tajné služby, ktorým odovzdali vzorku jeho DNA.
Bulhari sa domnievajú, že odpálil bombu náhodne alebo ju diaľkovo odpálil niekto iný.
"Ak by bol kamikadze, bol by vošiel do autobusu so 47 cestujúcimi a bol by sa v ňom odpálil, čím by spôsobil obrovský počet smrteľných obetí," povedal Florov v bulharskom rozhlase.
Dodal, že Bulharsko oficiálne požiadalo libanonské orgány o zatknutie a vydanie oboch podozrivých do Bulharska. "Zatiaľ nič nenaznačuje prípadnú spoluprácu Libanonu," citovala ho agentúra Associated Press.